கானா

கானா (Ghana, , அதிகாரபூர்வமாக கானா குடியரசு (Republic of Ghana) மேற்கு ஆப்பிரிக்காவில் உள்ள ஒரு நாடு. இதன் தெற்கே கினி வளைகுடாவும், அத்திலாந்திக்குப் பெருங்கடலும் உள்ளன. கானாவின் எல்லைகளாக மேற்கே கோட் டிவார், வடக்கே புர்க்கினா பாசோ, கிழக்கே டோகோ ஆகிய நாடுகள் உள்ளன. கானா 239,567 சதுரகிமீ (92,497 சதுர மைல்) பரப்பளவைக் கொண்டுள்ளது, இது கடலோர புன்னிலங்கள் முதல் வெப்பமண்டல மழைக்காடுகள் வரை பல்வேறு சுற்றுச்சூழல் அமைப்புகளைக் கொண்டுள்ளது. 35 மில்லியனுக்கும் அதிகமான மக்களைக் கொண்ட கானா, ஆப்பிரிக்காவின் பதின்மூன்றாவது அதிக மக்கள் தொகை கொண்ட நாடாகும், குறிப்பாக மேற்கு ஆப்பிரிக்காவில் இரண்டாவது அதிக மக்கள் தொகை கொண்ட நாடாகும். இதன் தலைநகரமும், மிகப்பெரிய நகரமும் அக்ரா ஆகும்.

கானாவில் தோன்றிய தொடக்ககால இராச்சியங்கள் தெற்கில் போனோமன், வடக்கில் டாக்பன் இராச்சியம் ஆகும், 11-ஆம் நூற்றாண்டில் அந்தப் பகுதியில் போனோமன் இராச்சியம் இருந்தது. பல நூற்றாண்டுகளாக அசாந்தே பேரரசு, தெற்கில் உள்ள பிற அகன் இராச்சியங்கள் தோன்றின. 15-ஆம் நூற்றாண்டில் தொடங்கி, போர்த்துகீசியப் பேரரசு, அதைத் தொடர்ந்து பிற ஐரோப்பிய சக்திகள், 19-ஆம் நூற்றாண்டில் ஆங்கிலேயர்கள் கடலோரப் பகுதிகளின் கட்டுப்பாட்டை இறுதியில் நிறுவும் வரை, வணிக உரிமைகளுக்காக இந்தப் பகுதியில் போட்டியிட்டன. ஒரு நூற்றாண்டுக்கும் மேலான குடியேற்ற சக்திகளுக்கான எதிர்ப்பைத் தொடர்ந்து, நாட்டின் தற்போதைய எல்லைகள் வடிவம் பெற்றன, பின்வரும் நான்கு தனித்தனி பிரித்தானியக் குடியேற்ற ஆள்புலங்களை உள்ளடக்கியது: கோல்ட் கோஸ்ட், அசாந்தி, வடக்கு ஆள்புலங்கள், பிரித்தானியத் தோகோலாந்து ஆகியவை. இவை பொதுநலவாய நாடுகளுக்குள் ஒரு இறையாண்மை கொண்ட ஆதிக்கமாக ஒன்றிணைக்கப்பட்டன. 1957 மார்ச் 6 அன்று கானா கீழ்-சகாரா ஆப்பிரிக்காவில் இறையாண்மையை அடைந்த முதல் குடியேற்ற நாடாக மாறியது.  அரசுத்தலைவர் குவாமே நிக்ரூமாவின் கீழ், கானா குடியேற்ற நீக்க முயற்சிகள், பான்-ஆப்பிரிக்க இயக்கம் போன்றவற்றில் செல்வாக்கு மிக்கதாக மாறியது.

கானா என்பது பல்வேறு மொழி, சமயக் குழுக்களைக் கொண்ட ஒரு பல்லின நாடு; ஆகான் மக்கள் மிகப்பெரிய இனக்குழுவாக இருந்தாலும், அவர்கள் ஒரு பன்முகத்தன்மையைக் கொண்டுள்ளனர். பெரும்பாலான கானாவாசிகள் கிறித்தவர்கள் (71.3%); கிட்டத்தட்ட ஐந்தில் ஒரு பங்கு முசுலிம்கள்; பத்தில் ஒரு பங்கு மரபு-வழி நம்பிக்கைகளைப் பின்பற்றுகிறார்கள். கானா ஒரு குடியரசுத்தலைவர் தலைமையிலான ஒரு ஒற்றையாட்சி அரசியலமைப்பு மக்களாட்சி ஆகும், குடியரசுத் தலைவர் நாட்டின் தலைவராகவும், அரசுத்தலைவராகவும் இருக்கிறார். ஆப்பிரிக்காவில் அரசியல் நிலைத்தன்மைக்காக, கானா 2022 இப்ராகிம் ஆப்பிரிக்க ஆட்சிக் குறியீட்டில் ஏழாவது இடத்தையும், 2024 நாட்டின் தோல்வி சுட்டெண்ணில் ஐந்தாவது இடத்தையும் பிடித்தது. 1993 முதல், இது கண்டத்தில் மிகவும் சுதந்திரமானதும், நிலையானதுமான அரசாங்கங்களில் ஒன்றைக் கொண்டுள்ளது. மேலும் சுகாதாரம், பொருளாதார வளர்ச்சி, மனித வளர்ச்சியில் ஒப்பீட்டளவில் சிறப்பாக செயல்படுகிறது. இது மேற்கு ஆப்பிரிக்காவில் மட்டுமல்லாமல், ஆப்பிரிக்கா முழுவதும் குறிப்பிடத்தக்க செல்வாக்கைக் கொண்டுள்ளது. கானா பன்னாட்டு விவகாரங்களில் மிகவும் ஒருங்கிணைந்த நாடாகும், கூட்டுசேரா இயக்கம், ஆப்பிரிக்க ஒன்றியம், ஐக்கிய நாடுகள் அவை, தெற்கு அத்திலாந்திக்கு அமைதி, ஒத்துழைப்பு மண்டலம், மேற்காப்பிரிக்க நாடுகளின் பொருளாதார சமூகம், 24களின் குழுமம், நாடுகளின் பொதுநலவாயம் ஆகிய அமைப்புகளில் உறுப்புரிமையைக் கொண்டுள்ளது.

 மேற்கோள்கள் 

 வெளி இணைப்புகள்
 Country Profile from BBC News
 Ghana profile from மேற்காப்பிரிக்க நாடுகளின் பொருளாதார சமூகம்
 News headline links from Al Jazeera
 Government of Ghana
  of Visit Ghana



பகுப்பு:மேற்கு ஆப்பிரிக்க நாடுகள்
பகுப்பு:முன்னாள் பிரித்தானியக் குடியேற்றங்கள்
பகுப்பு:ஐக்கிய நாடுகள் சபையின் உறுப்பு நாடுகள்
பகுப்பு:ஆப்பிரிக்க நாடுகள்